Vloedslagoffer se liggaam dalk gekry | Maroela Media
Reddingspanne op soek na die driejarige Everite Chauke in die Jukskeirivier (10 November 2016) Foto: City of Joburg EMS, Twitter
Nana Radebe, woordvoerder van die Johannesburgse nooddienste, het aan Maroela Media bevestig dat 'n liggaam van 'n kind gevind is, maar sy kon egter nie bevestig of dit wel dié van Everite is nie.
"Die polisie is tans op die toneel waar die liggaam gevind is en hulle sal verder kommentaar moet lewer," het sy gesê.
Kapt. Kay Makhubele, woordvoerder van die polisie, het bevestig dat die liggaam van 'n kleuter dogtertjie Dinsdagmiddag gevind is. "Ons kan nog nie bevestig of dit Everite is nie. Die kind moet nog uitgeken word. Die liggaam is in die Jukskeirivier in die Buccleuch-area gevind," het hy gesê.
Hy het gesê werkers wat besig was om 'n huis te herstel wat in die gebied deur vloedwater beskadig is, het op die kind se liggaam afgekom en die polisie ontbied.
Everite is op 9 November deur vloedwater meegesleur nadat haar pa haar in 'n boom getel het om van die stormwater weg te kom. Die tak het gebreek en sy is deur die water meegesleur. Reddingwerkers, waaronder die Johannesburgse nooddienste, die polisie se honde-eenheid, nooddienswerkers asook soek-en-reddingswerkers soek sedertdien onverpoosd in en langs die rivier van Alexandra tot by die Hartbeespoortdam na Everite.
Die polisie is besig met 'n geregtelike ondersoek. Die liggaam word na die staatslykshuis geneem waar die kind uitgeken sal word.
Ag siestog, hoop dit is sy sodat die failie haar kan begrawe en berusting vind.
As dit sy is, kan haar ouers berusting vind. Dit bly tragies. RIV en Sterkte aan haar ouers en familie. Ons kan net hoop dat die familie in Pretoria hul geliefde sal vind. Dit kan nie maklik wees nie.
Rus in Vrede kleine engel. Ek bid vir haar ouers?
Ai tog! Rus sag engelkind. Mag jaar ours vrede vind x
My hart gaan uit na die gesin. Dit maak mens sommer weëmoedig van voor af as jy net jouself indink hoe dit moes gevoel het, vir haar en haar pa op daardie tragies dag :(